open-index/open-wikipedia-markdown huggingface dataset:
Kerčės pusiasalis

**Kerčės pusiasalis** () – rytinė Krymo pusiasalio dalis. Kerčės sąsiauris skiria pusiasalį nuo Tamanės pusiasalio.

Kerčės pusiasalį šiaurinėje dalyje skalauja Azovo jūra, vakarinėje dalyje − Azovo jūros įlanka Sivašas, rytuose − Kerčės sąsiauris, o pietuose − Juodoji jūra. Per Kerčės sąsiaurį nutiestas Krymo tiltas. Vakarinėje dalyje Kerčės pusiasalis su likusia Krymo dalimi jungiasi 17 km pločio Akmanaisko sąsmauka.

Pusiasalio ilgis iš vakarų į rytus yra apie 90 km, o iš šiaurės į pietus nuo 17 iki 50 km, plotas − 3000 km². Aukščiausias taškas − Hronio kalnas (175 m). Susidaręs iš klinties, smiltainio, molio. Yra purvo vulkanų, ežerų. Vyrauja vidutinių platumų klimatas. Auginami javai, vynmedžiai, vilnamedžiai. Kasama geležies rūda, gipsas, klintis. Didžiausias miestas ir uostas – Kerčė.

## Šaltiniai

## Nuorodos
* Kerčės įlanka (rusų k.)
Aliumininė bronza

**Aliumininė bronza** – bronza, kurioje pagrindinis legiravimo metalas yra aliuminis. Tuo skiriasi nuo paprastos bronzos (legiravimo priedas alavas) ir žalvario (priedas – cinkas).

Skirtingos sudėties (aliuminio dalis kinta nuo 5% iki 11%) aliumininė bronza naudojama pramonėje. Kartais dedami papildomi legiravimo priedai – geležis, nikelis, manganas, silicis.

## Sudėtis
Žemiau lentelėje pateiktos dažniausių aliumininės bronzos variantų sudėtys (pagal standarta ISO 428). Lentelėje nurodyti masės procentai. Lentelėje neparodytas vario, kuris sudaro likusią dalį, kiekis.

## Savybės
Aliumininės bronzos vertinamos dėl didesnio stiprio ir atsparumo korozijai, lyginant su kitomis bronzomis. Aliumininės bronzos atsparios dulsvėjimui, menkai koroduoja Žemės atmosferoje ir oksiduojasi aukštoje temperatūroje, taip pat menkai reaguoja su sieros junginiais bei degimo išmetamųjų dujų komponentais. Šios bronzos atsparios ir korozijai jūros vandenyje.
Aliumininės bronzos atsparios korozijai, nes į jų sudėtį įeinantis aliuminis reaguoja su oro deguonimi ir paviršiuje sudaro ploną patvarų aliuminio oksido sluoksnį, kuris apsaugo nuo korozijos gilesnius metalo sluoksnius. Pridėjus alavo korozinis atsparumas gali padidėti.

Kita svarbi aliumininių bronzų savybė yra biostatiškumas. Bronzoje esantis varis neleidžia ant lydinio paviršiaus augti tokiems jūriniams organizmams kaip dumbliai, sėslūs vėžiagyviai ir dvigeldžiai moliuskai. Dėl šios priežasties įrengimuose, kuriuos norima apsaugoti nuo apaugimo, dažnai naudoja aliuminines bronzas, o ne nerūdijantyjį plieną ar kitus vario neturinčius lydinius.

Aliumininės bronzos paprastai būna auksinio atspalvio.

Aliumininė bronza suvirinama naudojant TIG (angl. Tungsten Inert Gas) suvirinimo technologiją (naudojami aliumininės bronzos strypeliai ir gryno argono atmosfera). 

## Naudojimas
Aliumininė bronza naudojama srityse, kur svarbus jos korozinis atsparumas, didesnis nei kitų inžinerinių medžiagų: 
* Technikos sritys, kur įranga kontaktuoja su jūros vandeniu,
* Vandens tiekimas,
* Naftos ir naftos chemijos pramonė,
* Antikorozinė apsauga,

Iš aliumininės bronzos gamina:
* orlaivių įvores ir važiuoklių dalis,
* variklių dalis (ypač jūrinių laivų),
* laivų povandeninių dalių tvirtinimo detales,
* laivų sraigtus.
Kadangi aliumininė bronza yra patrauklios aukso spalvos, ji naudojama papuošalų gamyboje. Iš jos gamina dantų protezų vainikėlius, čia aliumininė bronza yra aukso pakaitalas, nes yra tokios pat spalvos ir chemiškai inertiška.  

Aliumininė bronza ir artimi lydiniai naudojami monetų kalyboje. Iš jų kaldinamos tokios monetos, kaip:
* Australijos Karališkosios kalyklos kaldinamos 1 ir 2 Australijos ir Naujosios Zelandijos dolerių monetos, 
* Kai kurios Meksikos monetos, 
* Kanados Karališkosios kalyklos kaldinamos 2 Kanados dolerių monetos (apyvartoje nuo 1996 m., bimetalinės, išorinis žiedas iš nikeliuoto plieno, o vidinis diskas - iš aliumininės bronzos (92% vario, 6% aliuminio ir 2% nikelio).

## Šaltiniai
Mečislovas Vitkus

**Mečislovas Vitkus** (1923 m. balandžio 17 d. Pagrybyje, Kaltinėnų vlsč. – 2012 m. liepos 9 d. Vilniuje) – Lietuvos gydytojas chirurgas.

## Biografija

1949 m. baigė Kauno universiteto Medicinos fakultetą. 1960 m. medicinos mokslų kandidatas.

1949–1951 m. dirbo Kauno srities klinikinėje ir Skuodo rajono ligoninėse. 1951–1953 m. Mažeikių ligoninės vyr. gydytojas ir chirurgijos skyriaus vedėjas. 1953–1967 m. Klaipėdos ir Vilniaus respublikinių ligoninių chirurgijos skyriaus vedėjas. 1969–1982 m. dirbo Vilniaus miesto klinikinėje ligoninėje. Nuo 1982 m. Respublikinio mikrochirurgijos centro vadovas. Dėstė Vilniaus universiteto Medicinos fakultete.

1977 m. stažavosi JAV.

Palaidotas Kairėnų kapinėse.

## Mokslinė veikla

1980 m. pradėjo pirmąsias mikrochirurgijos operacijas Lietuvoje.

## Įvertinimas

* 1988 m. Lietuvos TSR valstybinė premija
* 2002 m. Lietuvos didžiojo kunigaikščio Gedimino ordino Karininko kryžius
* 2002 m. Kariuomenės kūrėjų savanorių medalis
* 2009 m. Vyčio Kryžiaus ordino Riterio kryžius

## Bibliografija

* Odos plastika. – Vilnius: Mintis, 1965. – 236 p.

## Šaltiniai
Karadagas

**Karadagas** (, https://south-russia-travel.ru/kaрa-dag/ , ) − užgesęs vulkaninis masyvas Kryme, pietiniame pusiasalio krante, Krymo kalnų pietiniame pakraštyje. Sudaro kupolo formos kalnas – Didysis Karadagas (577 m), ir Pakrantės kalnagūbris su įvairiomis erozinėmis formomis. Pakrantėje išraižytas įlankų.

Masyvą sudaro tufas ir lava. Yra pusbrangių akmenų telkinių (agatas, jaspis, chalcedonas, karneolis, kvarcas, opalas ir kt.). 1979 m. įsteigtas Karadago rezervatas. Papėdėje – vynuogynai, Planiorskojės kurortas.

Geologų tvirtinimu maždaug prieš 160 mln. metų veikė didžiulis ugnikalnis Čoba Tepė. Iš pradžių jis veržėsi jūros dugne, o vėliau iš lavos susidaręs kalnas iškilo virš jūros. Tada beveik nustojo tekėjusi lava, o prasidėjo vulkaniniai sprogimai. Taigi šiuolaikinis Karadagas − senovinio juros periodo laikų ugnikalnio liekanos. Pats ugnikalnis buvo sugriautas, palaidotas po uolienomis, o vėliau Žemės tektoninių procesų vėl iškeltas į paviršių.

Viena žymiausių Karadago uolų − Auksiniai (Šaitano arba Pragaro) vartai. Šaitano vartai − tai jūros vandenyse stovinti uola, primenanti arką. Kita žymi uola − tai Šaitan Barmakas ('Velnio pirštas'), primenanti milžinišką akmeninę liūto figūrą su žmogaus galva.

Karadago pavadinimas iš turkų ir Krymo totorių kalbų verčiamas kaip „juodasis kalnas“.


Karadag, rock formation, Crimea.jpg|Uolų dariniai Karadage
Jurassic landscape with Karadag rocks by the sea, Karadag, Crimea.jpg|Aukso Vartų uola
Карадаг - panoramio.jpg|Pakrančių uolos


## Nuorodos
* Karadagas (rusų k.)

## Šaltiniai
Helmando provincija

**Helmando provincija** () – provincija Afganistano pietvakarinėje dalyje, turi sieną su Pakistanu. Tai didžiausia pagal plotą ir 4-a pagal gyventojų skaičių šalies provincija. Administracinis centras – Laškar Gahas.

## Geografija

Šiaurinėje dalyje driekiasi Hindukušo kalnagūbriai, o kitą, didžiąją, provincijos dalį užima lyguma. Joje daugiausia plyti dykumos – Registanas ir Dašti Margo. Svarbiausia upė – Helmandas (su intaku Argandabu). Įrengta viena svarbiausių šalyje, Kadžaki užtvanka.

Helmando provincija garsi kaip pagrindinis opijaus surinkimo rajonas šalyje.

## Gyventojai
  
Dauguma gyventojų yra puštūnai (didelė jų dalis klajokliai kočiai). Svarbiausi, Helmande gyvenantys, puštūnų klanai yra barkzajai, nurzajai, alakozajai, ešakzajai. Dar yra baludžų, tadžikų, hazarų, pandžabiečių. Absoliuti dauguma tikinčiųjų yra musulmonai sunitai, yra šiek tiek šiitų ir sikhų.

## Administracinis suskirstymas

Provincija padalinta į 14 rajonų.

Svarbiausios gyvenvietės:

* Laškar Gahas
* Musa Kala
* Mardža
* Sanginas
* Nauzadas
* Garmsiras
* Bagranas
* Giriškas
* Dišu
* Chanašinas
* Vaširas

## Nuotraukos


File:Kajaki Dam on the Heland River on 2013-03-09.jpg|Kadžaki užtvanka
File:Afghanistan - Helmand Province, Poppy Fields 6.jpg|Helmande plyti aguonų plantacijos
File:Sangin-011.jpg|Dykuma Sangino apylinkėse
File:Road in Helmand Province.jpg|Naujas kelias
File:Mosque in Lashkar Gah.jpg|Laškar Gaho mečetė
Kilija

**Kilija** (, , , , ) – miestas pietvakarių Ukrainoje, Odesos srityje. Įsikūręs Dunojaus deltoje, Besarabijos Budžako istorinėje srityje. Dunojaus Kilijos protaka, skirianti Ukrainą nuo Rumunijos, pavadinta Kilijos vardu. Rumunijos pusėje įsikūrusi Senoji Kilija.

Uostas. Laivų remontas, aliejaus gamyba.

2019 m. 55,41 % miesto gyventojų buvo ukrainiečiai, 28,41 % – rusai, 9,67 % – moldavai, 3,63 % – bulgarai, 0,91 % – gagaūzai.

## Istorija
Kitame krante esanti Senoji Kilija buvo įkurta Bizantijos gyventojų kaip κελλίa. Pirmą kartą paminėta 1241 m. Ilchanato kronikininko Rašido ad Dino darbuose.

Dabartinis Kilijos miestas kaip *Nova Kiliya* buvo įkurtas moldavų; pagrindinis jų uostamiestis. 1484 m. miestą užgrobė Osmanų imperija. 1790 m. atiteko rusams.

Iki 2020 m. – Kilijos rajono centras.

## Šaltiniai
Korostenis

**Korostenis** () – miestas šiaurės Ukrainoje, Žitomyro srityje, šalia Užo upės; Korostenio rajono administracinis centras. Didelis geležinkelių mazgas (eina Sankt Peterburgo–Žitomyro ir Kijevo–Kovelio geležinkeliai).

Kelių tiesimo mašinų, gelžbetoninių pabėgių gamyba, statybinių medžiagų (gelžbetonio), chemijos, baldų, medienos apdirbimo, tekstilės (medvilnės), verpimo ir audimo, siuvimo, mezgimo, porceliano, maisto (mėsos, duonos, pieno, vyno) pramonė. Apylinkėse kasamas ir apdirbamas granitas. Veikia kraštotyros muziejus.

## Istorija

Miestas įkurtas daugiau nei prieš tūkstantmetį. Šaltiniuose minimas nuo 945 m. kaip Iskorostenis (sen. rus. Изъкоръстѣнь). Tai buvo slavų genties drevlianų sostinė. Vėliau buvo prijungta prie Kijevo Rusios. 946 m. senasis Isorostenis sudegintas kunigaikštienės Olgos.

Dabartinis miestas iškilo XIV a. pab., nuo 1370 m. priklausė LDK. 1589 m. suteikta Magdeburgo teisė. Rusijos imperijos laikais Iskorostenis buvo miestelis. 1902 m. atitiestas geležinkelis. 1917 m. gyvenvietė pervadinta Korosteniu, 1926 m. suteiktas miesto statusas.

Šiandieninis miestas santykinai mažas, nes yra labai arti Černobylio. Po Černobylio avarijos sritis buvo paskelbta savanoriškos evakuacijos zona.

## Miestų partnerystė
*  Mozyrius, Baltarusija (nuo 1998 m.)
*  Nojabrskas, Rusija (nuo 1999 m.)
*  Klobuckas, Lenkija (nuo 2004 m.)
*  Svitlovodskas, Ukraina (nuo 2005 m.)
*  Naujieji Anėnai, Moldova (nuo 2006 m.)
*  Krasnikas, Lenkija (nuo 2007 m.)
*  Šarvio-Šavanju, Prancūzija (nuo 2012 m.)
*  Ukmergė, Lietuva (nuo 2022-04-28)

## Šaltiniai

## Nuorodos
* Oficiali miesto svetainė
Pašajai

**Pašajai** – dardų kilmės tauta, gyvenanti Afganistane ir Pakistane (Chaiber Pachtunchva). Manoma, kad jų yra 500 tūkst. Dauguma jų gyvena šiaurinėse Lagmano ir Nangarharo provincijų dalyse, rytinėje Kapisos dalyje. Yra nuomonė, kad jie kilo iš gandarių. Daugelis pašajų save laiko puštūnais, kalbančiais savita kalba ir daug jų moka puštūnų kalbą. Daug pašajų gyvena šiaurės vakarų Pakistane. Dauguma pašajų yra sunitai.
## Išnašos
Luna 3

**Luna 3** – trečioji sėkminga „Luna“ programos misija, prasidėjusi 1959 m. spalio 4 d. Šis erdvėlaivis tyrinėjo Žemės atmosferą bei Mėnulio aplinką. Jis apskriejo aplink Mėnulį ir pirmą kartą padarė bei persiuntė nematomosios jo pusės nuotraukų. Remiantis jomis sekančiais metais buvo padarytas pirmasis nematomosios Mėnulio pusės atlasas. Iš viso buvo padarytos 29 nuotraukos, kurios dengė didelę nematomosios Mėnulio pusės dalį.

Paskutinė nuotrauka į Žemę buvo atsiųsta 1959 m. spalio 18 d., o visi kontaktai su erdvėlaiviu nutrūko spalio 22 d. Manoma, kad erdvėlaivis sudegė Žemės atmosferoje. Masinėje spaudoje nuotraukos publikuotos spalio 27 d.: jos pasirodė laikraštyje „Pravda“ ir kai kuriuose kituose TSRS laikraščiuose.

1957 m. prancūzų vyno gamintojas Henri Maire lažinosi iš tūkstančio šampano butelių, kad tarybiniai palydovai negalės nufotografuoti nematomosios Mėnulio pusės. Kai pasaulio laikraščiai publikavo „Luna 3“ darytas nuotraukas, Maire suprato, kad pralaimėjo ir nusiuntė visą pralaimėtą šampaną TSRS mokslų akademijai.

## Šaltiniai
Herreys

**Herreys** arba **Herrey’s** – Švedijos pop grupė, sudaryta iš trijų brolių: Per Herrey (g. 1958 m. rugpjūčio 9 d.), Richard Herrey (g. 1964 m. rugpjūčio 19 d.) ir Louis Herrey (g. 1966 m. lapkričio 3 d.). Jie laimėjo 1984 m. Eurovizijos dainų konkursą su daina „Diggi-loo diggi-ley“. Tuo metu, kai Herreys laimėjo Euroviziją, broliai gyveno ir dirbo Jungtinėse Amerikos Valstijose. Visi trys grupės Herrey nariai laisvai kalba anglų, taip pat ir švedų kalbomis.

## Diskografija

### Albumai
* 1984: *Diggi-loo Diggi-ley*
* 1985: *Crazy People*
* 1985: *Not Funny*
* 1986: *Different I’s*
* 1987: *Live in Tivoli*
* 1994: *Där vindarna möts*
* 1995: *Herreys Story*
* 2002: *Gyllene Hits*
* 2010: *The greatest Hits*
Egon Erzum

**Egonas Erzumas** (1904 m. rugsėjo 22 d. Priekulėje, Vokietijos imperija – 1974 m. spalio 14 d. Lioitershauzene, Vakarų Vokietija) – Vokietijos politikas, teisininkas.

## Biografija

Gimė 1904 m. rugsėjo 22 d. Priekulėje. Studijavo filosofiją ir teisėtyrą Tartu ir Rygos universitetuose. 1925 m. įstojo į Klaipėdos policijos akademiją. 1928-1930 m. studijavo karo akademijoje. II pasaulinio karo metu buvo vyresnysis leitenantas ir kovojo frontuose Rytų Europoje ir Italijoje. Karo pabaigą sutiko Bavarijoje, kur pateko į amerikiečių valdomą zoną. Iki 1948 m. dirbo lentpjūvėje. 1950 m. dalyvavo įkuriant visų vokiečių bloko/tremtinių ir pabėgelių lygos dešinės pakraipos partiją. 1954-1958 m. buvo išrinktas į Bavarijos lantagą. 1962-1965 m. buvo Lioitershauzeno meras. Mirė 1974 m. spalio 14 d. Lioitershauzene.

## Nuorodos

*
Milan Stanković

**Milanas Stankovičius** (; g. 1987 m. rugsėjo 9 d. Obrenovace) – Serbijos pop-folk dainininkas.

Gimė Belgrado priemiestyje Obrenovace. Milanas pradėjo savo karjerą dalyvaudamas muzikos konkurse *Zvezde Granda*, kur jis tapo mėgstamas televizijos žiūrovų (SMS balsais užėmė pirmąja vietą). Jis pateko į superfinalą bei sulaukė daug žiniasklaidos dėmesio.

2009 metų gegužės mėnesį Milano debiutinis albumas „Solo“ pasiekė 50 000 pardavimų kopijų.

## 2010 m. Eurovizija

Jis dalyvavo Serbijos nacionalinėje atrankoje *Tri pa jedan za Oslo* į 2010 m. Euroviziją. Jis laimėjo konkursą ir atstovavo Serbijai su daina „Ovo je Balkan“ (). Konkurso finale Milanas užėmė 13 vietą.

## Nuorodos

* Daina „Ovo je Balkan“

|-
Herato provincija

**Herato provincija** () – provincija Afganistano šiaurės vakarinėje dalyje, turi sieną su Iranu ir Turkmėnistanu. Tai 2-a pagal plotą ir 3-a pagal gyventojų skaičių šalies provincija. Administracinis centras – Heratas.

## Geografija

Rytinė šalies dalis kalnuota, kitur driekiasi lygumos, kuriose vyrauja pusdykumės ir dykumos. Svarbiausios upės yra Harirudas ir Kuška. Įrengta Salmos užtvanka.

## Gyventojai
  
Dauguma gyventojų yra tadžikai ir čaraimakai, taip pat gyvena puštūnai, hazarai, baludžai, turkmėnai, arabai. Absoliuti dauguma tikinčiųjų yra musulmonai sunitai, yra šiek tiek šiitų.

## Administracinis suskirstymas

Provincija padalinta į 15 rajonų.

Svarbiausios gyvenvietės:

* Heratas
* Šindandas
* Touragondis
* Bazarganas
* Kaurchas
* Obechas
* Kuškas
* Zendeh Džanas
* Gurianas
* Islam Kala

## Nuotraukos


File:View of Herat near the Friday Mosque-2009.jpg|Herato panorama
File:Cheheltan-chisht.-2.jpg|Čišto griuvėsiai
File:Herat farms.jpg|Didelę dalį provincijos užima dykumos
File:SafedkohRoad.jpg|Kelias kalnuose
File:Afghan rug weavers.jpg|Kilimų audėjos
Joan Franka

**Džoana Franka** (; g. 1990 m. balandžio 2 d. Roterdame) – olandų dainininkė. Ji atstovavo Nyderlandams 2012 m. Eurovizijos dainų konkurse su daina „You and Me“. Ji tapo gerai žinoma Nyderlanduose dalyvaudama Olandijos talentų šou „Voice“.

## Biografija

Tikrasis vardas Ayten Kalan. Ji gimė 1990 metais Roterdame. Muzikinę karjerą pradėjo 2010 metais, dalyvaudama muzikos konkurse „Voice“.

2012 m. vasario 26 d. laimėjo Olandijos nacionalinę atranką į 2012 m. „Eurovizijos“ dainų konkursą. Konkurse ji atliko dainą „You and Me“, tačiau dainininkei nepavyko patekti į finalą.

## Diskografija

### Singlai
* 2010 – Foolish Games
* 2011 – Promise Me
* 2012 – You and Me

## Nuorodos

* Oficiali svetainė 

|-
1982 m. Formulės 1 sezonas

**1982 m. Formulės 1 sezonas** – 33-tas FIA organizuotas Formulės 1 sezonas, kuris prasidėjo sausio 23 ir baigėsi rugsėjo 25 dieną. Sezoną sudarė 16 lenktynių. Šių metų čempionu tapo suomis Keke Rosberg, o komanda čempione tapo Scuderia Ferrari.

K. Rosberg tapo čempionu vos su viena pergale sezone, taip pakartodamas 1958 m. Mike Hawthorn pasiekimą. Šiame sezone pergalę šventė net 11 skirtingų lenktynininkų, įskaitant 9 skirtingus nugalėtojus 9 lenktynėse iš eilės.

## Tvarkaraštis

## Čempionato įskaitos

### Lenktynininkų įskaita
Lenktynininkams skirti taškai tokia sistema – 9-6-4-3-2-1.

### Komandinė įskaita

## Šaltiniai
Luna 10

**„Luna 10“** (E-6S serija) buvo viena iš SSRS bepiločių kosminių skrydžių programos „Luna“ misijų. Aparatas į kosminę erdvę iškeltas 1966 m. Tapo pirmuoju Mėnulio dirbtiniu palydovu.

## Misija
„Luna 10“ 1966 m. kovo 31 d., 10:48:00 UTC laiku į kosminę erdvę iškėlė raketa-nešėja „Molnija 8K78M“. Mėnulio orbitą aparatas pasiekė balandžio 3 d. ir dar po 3 val. pirmą kartą apskriejo Mėnulį. Baterijomis aprūpintas aparatas Mėnulį apskriejo 460 kartų ir atliko 219 duomenų perdavimų iki kol 1966 m. gegužės 30 d. ryšys su juo nutrūko.

## Įranga
Aparatas svėrė 1582 kg, jo ilgis siekė 2,7 m (įskaitant orbitos navigacijos prietaisą), skersmuo – 1 m. Jame buvo įmontuota 0,3–3 MeV (50–500 pJ) gama spindulių spektrometras, triašis magnetometras, meteoritų detektorius, saulės plazmos tyrimams bei infraraudonųjų spindulių emisijų iš Mėnulio ir jo aplinkos radiacijos sąlygų išmatavimams skirti prietaisai.

Taip pat buvo atliekami ir gravitaciniai tyrimai.

„Luna 10“ Mėnulio orbitoje atliko ekstensyvius tyrimus: rinko svarbius duomenis apie Mėnulio magnetinio lauko stiprumą, tyrė jo radiacijos žiedus, Mėnulio uolienų savybes (kurios, kaip nustatyta, buvo panašios į Žemėje esančias bazalto uolienas), kosminę radiaciją, mikrometeoroidų tankumą. Bene svarbiausias atradimas buvo aptikti pirmieji masės koncentracijos (vadinamos maskonu), didelio tankio vietovių žemiau Mėnulio jūrų paviršiaus, kurios deformuoja Mėnulio orbitų trajektorijas, požymiai.

## Internacionalas
Aparate buvo įmontuoti kietojo kūno osciliatoriai, kurie buvo užprogramuoti atkurti himno „Internacionalas“ natas, kad jį būtų galima transliuoti gyvai 23-iojo Tarybų Sąjungos Komunistų partijos Kongreso metu. Repeticijos balandžio 3-iosios naktį metu įrašo atkūrimas pavyko, tačiau kitą rytą valdikliai aptiko trūkstamą natą, todėl buvo paleistas praeitos nakties įrašas, kuris laikytas tiesiogine transliacija iš Mėnulio.

## Nuorodos
* „Luna 10“ chronologija (anglų k.) (Internet Archive)
Nuristaniečiai

**Nuristaniečiai** – indoiranėnų tauta iš Nuristano provincijos rytų Afganistane. Jų protėviai praktikavo senąją iranėnų religiją, kol XIX a. pabaigoje juos užkariavo ir atvertė į Islamą Abduras Ramanas Chanas. Religijos keitimas vyko prievarta ir nuo to laiko regionas vadinamas Nuristanu (Šviesos šalimi). Kai kurios nemusulmoniškos religinės praktikos išliko kaip liaudies papročiai.

Nuristaniečiai neturi formalios gentinės struktūros kaip puštūnai, bet jie tapatina save su regionu, iš kurio yra kilę. Iš viso yra 35 tokie regionai.

## Išnašos
Kęstutis Vitkus

**Kęstutis Vitkus** (1952 m. gruodžio 14 d. Skuode – 2021 m. balandžio 19 d. Birštone) – Lietuvos gydytojas chirurgas.

## Biografija

1976 m. baigė Vilniaus universitetą. 1986 m. medicinos mokslų daktaras.

1976–2013 m. dirbo Vilniaus respublikinėje klinikinėje ligoninėje, 1982–1985 m. mikrochirurgijos skyriaus vedėjas. Nuo 1985 m. dėstė Vilniaus universiteto Medicinos fakultete.

1988 m. dirbo sporto medicinos gydytoju „Trail Blazer“ krepšinio komandoje, o 1992 m. – Pietų Ilinojaus universitete.

Nuo 1990 m. rekonstrukcinės ir plastinės mikrochirurgijos katedros klinikos vedėjas.

1991 m. sausio 13 d. naktį per Sausio įvykius Vilniuje gelbėjo nuo kulkų ir tankų vikšrų nukentėjusius.

2013–2019 m. Vilniaus universiteto ligoninės Santariškių klinikų Plastinės rekonstrukcinės chirurgijos centro direktorius.

Nuo 2004 m. „VitkusClinic“ chirurgas.

## Šaltiniai
Tamara Gverdciteli

**Tamara (Tamriko) Michailovna Gverdtciteli** (; (g. 1962 m. sausio 18 d. Tbilisyje, Gruzijos TSR) – Sovietų Sąjungos, Rusijos ir Gruzijos dainininkė, aktorė, kompozitorė.

## Biografija

Tamaros motina – Ina Kofman – žydė iš Ukrainos ir Odesos, rabino anūkė, rusų kalbos ir literatūros mokytoja. Tamara mokėsi muzikos konservatorijos specialiąją mokyklą Tbilisyje. XX a. 8-ojo dešimtmečio pradžioje tapo vaikų muzikos ansamblio „Mziury“ soliste.

Būdama devyniolikos metų, Tamara laimėjo tarptautinį konkursą „Raudonas gvazdikas“ () Sočyje.

1989 metais Gverdtciteli tapo liaudies artiste Gruzijoje, o 2004 metais – Liaudies menininke Rusijoje.

## Diskografija

### Albumai
* 1982 – Debiut. Tamara Gverdciteli (Дебют. Тамара Гвердцители)
* 1985 – Muzika: pojot Tamara Gverdciteli (Музыка: поёт Тамара Гвердцители)
* 1992 – Tamara Gverdciteli pojot svoi pesni (Тамара Гвердцители поёт свои песни)
* 1994 – Vivat, Korol! (Виват, Король!)
* 1996 – Spasibo, Muzika, tebe! (Спасибо, Музыка, тебе!)
* 2000 – Lučšije pesni raznih let (Лучшие песни разных лет)
* 2001 – Posviaščenije Ženščine (Посвящение Женщине)
* 2002 – Vivat, Liubov, Vivat! (Виват, Любовь, Виват!)
* 2002 – Mne včera prisnilos nebo (Мне вчера приснилось небо)
* 2003 – Izbrannoje (Избранное)
* 2004 – Muzika – Hram Duši (Музыка – Храм Души)
* 2008 – Vozdušnyj poceluj (Воздушный поцелуй)
* 2008 – MP3-albom „Izbrannoje“ (MP3-альбом „Избранное“)
* 2009 – The Best (2 CD)

## Klipai
* 2000 – Don Žuan (Дон Жуан)
* 2006 – Vozdušnyj poceluj (Воздушный поцелуй)
* 2011 – Besvozdušnaja trevoga (Безвоздушная тревога, su grupe Bi-2)

## Nuorodos
* Oficiali svetainė
Imaani

**Imaani Saleem** (tikrasis vardas *Melanie Crosdale*; g. 1972 m. Notingeme, Anglijoje) – Anglijos dainininkė.

## 1998 m. Eurovizija

1998 metais dalyvavo Jungtinės Karalystės atrankoje į „Eurovizijos“ dainų konkursą. Jos kūrinys „Where Are You“ laimėjo atranką. Ji buvo pasirinkta atstovauti Jungtinei Karalystei. Eurovizijoje Imaani surinko šešiais taškais mažiau negu tų metų nugalėtoja Dana International ir užėmė antrą vietą.

## Nuorodos

* Imaani – „Where are you“ (video)

|-
Ernst Boerschmann

**Ernstas Bioršmanas** (1873 m. vasario 18 d. Priekulėje, Vokietijos imperija – 1949 m. balandžio 30 d. Bad Pirmonte, Vakarų Vokietija) – Vokietijos architektas, sinologas.

## Biografija

Gimė 1873 m. vasario 18 d. Priekulėje, vyresnis brolis Friedrich Börschmann buvo medikas ir politikas. E. Bioršmanas baigė gimnaziją Klaipėdoje. 1891-1896 m. studijavo architektūrą Berlyno technikos universitete. Po referendariato ir valstybinio egzamino 1901 m. įsidarbino statybų bendrovėje. 1902-1904 m. buvo paskirtas dirbti Kinijoje, kur prižiūrėjo bendrovės vykdomus projektus. 1906 m. finansuojant Vokietijos imperijos valdžiai suorganizavo ekspediciją į 18 Kinijos provincijų, kur tyrinėjo, fotografavo ir piešė vietines pagodas ir šventyklas. Prasidėjus I pasauliniam karui jame dalyvavo tik 1915 metais. 1918-1921 m. Karaliaučiaus karo mokykloje dėstė apie Kiniją ir jos architektūrą. Nuo 1925 m. pradėjo dėstyti Berlyno Technikos universitete, kur 1927 m. įgijo profesoriaus laipsnį. 

1933-1937 m. gyveno ir dirbo Kinijoje, kur toliau tyrinėjo šią šalį ir parsivežė daug fotografijų, piešinių ir dokumentų. Nuo 1940 m. pradėjo dėstyti Berlyno Humboldtų universitete. 1943 m. subombardavus E. Bioršmano gyvenamajį namą jis persikėlė gyventi į Bad Pirmontą. Nuo 1945 m. pradėjo dirbti Hamburge, kur dėstė sinologiją. Mirė 1949 m. balandžio 30 d. Bad Pirmonte. Po mirties sukaupti dokumentai buvo perduoti Kelno Rytų Azijos muziejui bei Kelno universiteto bibliotekai ir archyvui.

## Literatūra

* Fritz Jäger: Ernst Boerschmann (1873-1949). In: Zeitschrift der Deutschen Morgenländischen Gesellschaft, 99 (N.F. 24)/1945-1949 (1950), S. 150-156.

## Nuorodos

* Biografija (ang.) ;
* Kinijos nuotraukų archyvas (1906-1909) (ang.);
* Straipsniai susiję su Ernst Boerschmann (vok.).
Kvecių II pilkapynas

**Kvecių pilkapynas**, vadinamas * Katmilžiais* – buvęs pilkapynas pietvakarinėje Kretingos rajono savivaldybės teritorijos dalyje, Kveciuose (Kretingos seniūnija), 0,3 km į pietvakarius nuo kelio , Treinupio (Tenžės kairiojo intako) dešiniajame krante. 

## Vieta
Pilkapynas buvo įrengtas Tenžės ir Treinupio santakoje esančios aukštumos pakilumoje. Šiuo metu teritorija ariama. Pilkapių žymių nesimato.

Teritorija apėmė apie 0,2 ha plotą.

Į pietvakarius yra Kvecių pilkapynas ir kapinynas.

## Istorija
Pilkapyną sudarė 4 pilkapiai, vadinami *Katmilžiais*. Pietinėje dalyje stūksojo didžiausias, 12 m skersmens, iki 2 m aukščio pilkapis, vadintas * Kaukuru*. Kiti 3 pilkapiai buvo išsidėstę į šiaurę - šiaurės rytus nuo jo. 1937–1938 m. išardyti, akmenys išrinkti ir išvežti Klaipėdos uosto statyboms, teritorija suarta.  Ardant *Kaukurą*, rasta anglių, pelenų, degintų kaulų ir žalvarinis įmovinis ietigalis.

1948 m. pilkapyną išaiškino, 1957 m. žvalgė Ignas Jablonskis, 1958 m. – Juozas Mickevičius, 1963 m. – Algimantas Merkevičius.

Pilkapiai datuojami bronzos amžiaus pabaiga – ankstyvuoju geležies amžiumi.
1972–1977 m. – respublikinės reikšmės archeologijos paminklas (AR533), 

## Šaltiniai
Greideris

**Greideris** – viena iš žemės kasimo ir transportavimo mašinų.

Greideriai skirti gruntui kasti ir perstumti skersine kryptimi. Yra naudojami įvairiems žemės lyginimo ir profiliavimo darbams. Jais taip pat galima supilti neaukštus pylimus ir iškasti negilius griovius. Daugiausia naudojami kelių statybai ir priežiūrai. Pagrindinė greiderio darbinė dalis yra neaukštas verstuvas, kurio apačioje pritvirtintas keičiamas peilis. Verstuvas tvirtinamas prie mašinos rėmo taip, kad galima būtų keisti jo pjovimo, atakos ir skersinio pasvirimo kampus. Greideriai būna pakabinamieji, prikabinamieji ir savaeigiai.
Kroatai (reikšmės)

**Kroatai** arba **Chorvatai** gali reikšti:
* Šiuolaikinė pietų slavų tauta – Kroatai;
* Kelios senovės slavų gentys, dar atskiriamos pagal spalvas, tačiau jų vartojimas nėra nusistovėjęs:
** Juodieji chorvatai – vakarų slavų gentis, gyvenusi Mažosios Lenkijos regione. Dar vadinami baltaisiais;
** Baltieji chorvatai – rytų slavų gentis, gyvenusi Galicijos regione. Dar vadinami raudonaisiais;
** Raudonieji chorvatai – pietų slavų gentis, gyvenusi Kroatijos regione. Dabartinių kroatų protėviai;
Azerbaidžano nacionalinis dailės muziejus

**Azerbaidžano nacionalinis dailės muziejus** () – meno kūrinių muziejus, įkurtas 1920 m. Baku, Azerbaidžane.

Muziejuje eksponuojama daugiau negu 17000 meno kūrinių, tokių kaip paveikslai, skulptūros ar taikomojo meno ekspozicijos iš Azerbaidžano, Vakarų Europos ir Rusijos. Kai kurie eksponatai yra Viduramžių laikotarpio.

Ekspozicijos nuolat pildomos, egzistuoja nuolatinės ir keičiamos parodos.

## Šaltiniai

## Nuorodos

* Azerbaidžano nacionalinis dailės muziejus (Bakupages.com)
Kabulo provincija

**Kabulo provincija** () – provincija Afganistano rytinėje dalyje. Tai 29-a pagal plotą ir didžiausia pagal gyventojų skaičių šalies provincija. Administracinis centras – šalies sostinė Kabulas.

## Geografija

Provinciją daugiausia sudaro Hindukušo kalnagūbrių apsuptas Kabulo upės slėnis. Jame įrengtos kelios užtvankos – Sarobi, Naghlu, Mahiparo.

## Gyventojai
  
Apie 60 % gyventojų yra puštūnai, taip pat gyvena tadžikai (ypač Kabule), hazarai, uzbekai, yra turkmėnų, baludžų, pandžabiečių. Absoliuti dauguma tikinčiųjų yra musulmonai sunitai (85 %), yra šiek tiek šiitų (14 %), sikhų, hinduistų.

## Administracinis suskirstymas

Provincija padalinta į 18 rajonų.

Svarbiausios gyvenvietės:

* Kabulas
* Pagmanas
* Bagramis
* Sarobis
* Mir Bača Kotas
* Kara Bagas
* Istalifas

## Nuotraukos


File:Istalif Village, Kabul Province, Afghanistan.JPG|Istalifo kaimas
File:Kabul street.jpg|Gatvė viename Kabulo kvartalų 
File:Shah Nasir Bridge, Farzah district, Kabul Province -a.jpg|Šacho Nasiro tiltas
File:Lake Qargha in Kabul.jpg|Kargos ežeras
File:Jalalabad dam.jpg|Naghlu užtvanka
File:Paghman arc triumph.jpg|Pagmano sodas ir triumfo arka
Kandaharo provincija

**Kandaharo provincija** () – provincija Afganistano pietinėje dalyje, turi sieną su Pakistanu. Tai 3-a pagal plotą ir 2-a pagal gyventojų skaičių šalies provincija. Administracinis centras – Kandaharas.

## Geografija

Šiaurinė provincijos dalis kalnuota, ją užima Hindukušo kalnagūbriai. Likusią dalį užima lygumos, kurias daugiausia užima Registano dykuma. Pačiuose pietuose iškilusios Čagajaus aukštumos. Svarbiausia upė yra Argandabas (su intaku Argistanu). Įrengtos Chanan Girdabo, Argandabo užtvankos.

Kandaharo provincijos teritorijoje yra senovinio Mundigako miesto, priklausiusio Harapos civilizacijai, liekanos.

## Gyventojai
  
Dauguma provincijos gyventojų yra puštūnai (dalis jų klajokliai kočiai), taip pat yra tadžikų, hazarų, uzbekų, baludžų. Absoliuti tikinčiųjų dauguma – musulmonai sunitai.

## Administracinis suskirstymas

Provincija padalinta į 16 rajonų.

Svarbiausios gyvenvietės:

* Kandaharas
* Argistanas
* Gorakas
* Nešas
* Marufas
* Bazari Pandžvaji

## Nuotraukos


File:A view over a valley in Kandahar, you can make out the red desert.jpg|Kandaharo slėnis
File:Aquaduct in the Arghandab District -a.jpg|Akvedukas Argandabo rajone
File:Dahla Dam in Kandahar Province.jpg|Dahlos užtvanka
File:Young Afghan shepherd in Kandahar Province.jpg|Afganų piemuo
File:Flickr - The U.S. Army - Malajat patrol.jpg|Maladžato vietovė
Kapisos provincija

**Kapisos provincija** () – provincija Afganistano rytinėje dalyje. Tai 34-a (mažiausia) pagal plotą ir 27-a pagal gyventojų skaičių šalies provincija. Administracinis centras – Mahmudi Rakis.

## Geografija

Provincija yra Hindukušo kalnuose, 80 km į rytus nuo Kabulo, dažnai vadinama „vartais į Kabulą“. Upių drėkinamuose slėniuose susitelkę gyventojai. Pietiniame pakraštyje yra dalis Naghlu tvenkinio.

## Gyventojai
  
Provincijoje gyvena daugiausia puštūnai ir tadžikai, tačiau yra ženklios vietinių tautų – pašajų, nuristaniečių – bendruomenės, taip pat gyvena ir hazarai. Dauguma gyventojų oficialiai yra musulmonai sunitai.

## Administracinis suskirstymas

Provincija padalinta į 7 rajonus.

Svarbiausios gyvenvietės:

* Mahmudi Rakis
* Nirdžabas
* Tagabas
* Džamalagahas

## Nuotraukos


File:Tagab Valley in Kapisa Province.jpg|Kelias Tagabo slėnyje
File:Pashai girl in Afghanistan, wearing distinctive Pashai clothing.jpg|Pašajų mergaitė
File:Roadwork in Nijrab district-2011.jpg|Kelio tiesimas Nidžrabo rajone
File:Kapisa Province of Afghanistan.jpg|Gyvulininkystė Tagabo rajone
Šortugajus

**Šortugajus** – archeologinė vietovė šiaurės Afganistane, Tacharo provincijoje, prie Amudarjos kranto. Vietovė siejama su Harapos civilizacija, įkurta II tūkstantmetyje pr. m. e. Manoma, kad tai buvęs prekybinis centras, susijęs su šiame regione gausiais lazurito telkiniais. Miestą sudaro dvi kalvos, kurių plotas po 2 ha. Vienoje iš kalvų buvo gyvenvietė, kitoje – tvirtovė.

Šortugajuje rastas antspaudas su trumpu įrašu, dažyta keramika, molinė vežimu pakinkyto jaučio skulptūrėlė, ąsočių, taurių, aukso detalių, lazurito ir kitokių karolių, grąžtų, apyrankių. Miesto plytos atitinka Harapos plytų matmenis. Rasti Harapos įrašai ir antspaudai patvirtina, kad vietovė priklausė Harapos civilizacijai, ne tik prekiavo su ja.

Apylinkėse rastos senovinio lauko ir irigacinių įrenginių liekanos.

## Literatūra
* Henri-Paul Francfort: *Fouilles de Shortughai*, Recherches sur L’Asie Centrale Protohistorique Paris: Diffusion de Boccard, 1989
Paparazzi

„**Paparazzi**“ – amerikiečių dainininkės ir dainų autorės Lady Gaga daina. Ji buvo išleista kaip penktasis ir paskutinis singlas iš debiutinio atlikėjos albumo „The Fame“ (2008 m.). Dainą parašė prodiuseris Rob Fusari ir Stefani Germanotta. Muzikaliai, ši daina – greito tempo šokių muzika.

Ši daina buvo kaip trečias singlas iš albumo Airijoje, Italijoje ir Jungtinėje Karalystėje, ketvirtasis – Kanadoje ir Jungtinėse Amerikos Valstijose ir penktasis – Australijoje, Prancūzijoje ir Naujojoje Zelandijoje. Nors daina išleista 2009 metų liepos 6 dieną Jungtinėje Karalystėje ir po keturių dienų Australijoje, tačiau daina „LoveGame“ buvo planuota kaip trečiasis singlas JK.

Dainos video klipas pelnė du MTV Video muzikos apdovanojimą 2009 metais.

## Kompozicija

„Paparazzi“ daina turi panašų tempą kaip ir ankstesni atlikėjos singlai, tokie kaip „Just Dance“ ir „Poker Face“. Singlas turi electro-synth ritmą.

## Dainos versijos

* **JK ir Australijos CD singlai**
# „Paparazzi“ (Albumo Versija) – 3:28
# „Paparazzi“ (Filthy Dukes Remix) – 5:21

* **Kanados ir Australijos iTunes remix EP**
# „Paparazzi“ (Stuart Price Remix) – 3:19
# „Paparazzi“ (Moto Blanco Edit) – 4:05
# „Paparazzi“ (Filthy Dukes Club Mix) – 5:21
# „Paparazzi“ (James Carameta Tabloid Club Edit) – 4:27

* **JK ir Airijos iTunes remix EP**
# „Paparazzi“ – 3:27
# „Paparazzi“ (Filthy Dukes Club Mix) – 5:21
# „Paparazzi“ (Moto Blanco Edit) – 4:05
# „Paparazzi“ (Stuart Price Remix) – 3:19
# „Paparazzi“ (Yuksek Remix) – 4:47

* **JAV iTunes Remix EP**
# „Paparazzi“ (Demolition Crew Remix) – 3:55
# „Paparazzi“ (Moto Blanco Edit) – 4:05
# „Paparazzi“ (Stuart Price Remix) – 3:19
# „Paparazzi“ (Filthy Dukes Club Mix) – 5:21

* **JAV 'The Remixes' CD singlas**
# „Paparazzi“ (Demolition Crew Remix) – 3:55
# „Paparazzi“ (Moto Blanco Edit) – 4:05
# „Paparazzi“ (Stuart Price Remix) – 3:19
# „Paparazzi“ (Filthy Dukes Club Mix) – 5:21
# „Paparazzi“ (James Camareta Tabloid Club Edit) – 4:27
# „Paparazzi“ (Album Version) – 3:29
# „Paparazzi“ (Instrumental Version) – 3:29

* **Prancūzijos ir Vokietijos iTunes Remix EP/Vokietija 'The Remixes' CD singlas**
# „Paparazzi“ (Moto Blanco Edit) – 4:05
# „Paparazzi“ (Moto Blanco Bostic Dub) – 6:42
# „Paparazzi“ (Demolition Crew Remix) – 3:55
# „Paparazzi“ (Stuart Price Remix) – 3:19
# „Paparazzi“ (Filthy Dukes Club Mix) – 5:21
# „Paparazzi“ (Yuksek Remix) – 4:47
# „Paparazzi“ (James Camareta Tabloid Club Edit) – 4:27
# „Paparazzi“ (Radio Edit) – 3:28

* **JAV iTunes Remix EP #2**
# „Paparazzi“ (Chew Fu Ghettohouse Radio Edit) – 3:39
# „Paparazzi“ (Yuksek Remix) – 4:47
# „Paparazzi“ (James Camareta Tabloid Club Edit) – 4:27

## Dainos kūrimo personalas
* Lady Gaga – vokalas, dainos autorė, įrašymo prosiurerė, klavišiniai, sintezatorius
* Rob Fusari – dainos autorius, produkcija
* Calvin „Sci-Fidelty“ Gaines – programavimas
* Robert Orton – audio
* Gene Grimaldi – audio, studijoje Kalifornijoje
* Įrašyta 150 Studijoje, Niudžersyje

## Top ir sertifikatai

### Top

### Dešimtmečio pabaigos Top

### Sertifikatai

### Metų pabaigos Top

## Išleidimo istorija

## Šaltiniai
Luna 13

**„Luna 13“** (E-6M serija) buvo viena iš TSRS bepiločių kosminių skrydžių programos „Luna“ misijų. Tai buvo trečiasis kosminis aparatas, sėkmingai nutūpęs ant Mėnulio paviršiaus (po „Luna 9“ ir amerikiečių „Surveyor 1“).

## Misija
„Luna 13“ į orbitą aplink Žemę buvo iškeltas 1966 m. gruodžio 21 d. ir po trijų dienų atliko sklandų nusileidimą Audrų vandenyno (*Oceanus Procellarum*) teritorijoje, tarp Krafto ir Seleuko kraterių. Vainiklapio formos aparato karkasas prasivėrė, buvo iškeltos antenos ir jau po keturių minučių po nutūpimo pradėtos radijo transliacijos. Gruodžio 25–26 d. aparatas viso persiuntė 5 panoramines Mėnulio kraštovaizdžio nuotraukas iš skirtingų Saulės kampų. Kiekvieną nuotrauką persiųsti užtruko apytiksliai 100 minučių. Ryšys su aparatu nutrūko 1966 m. gruodžio 28 d.

## Įranga
Aparatas svėrė 1620 kg, jo ilgis siekė 2,5 m (įskaitant nusileidimo aparatą), skersmuo – 1 m. Kosminis aparatas buvo aprūpintas mechaniniu grunto matavimo penetrometru, dinamografu ir radiacijos densitometru, kuris skirtas surinkti duomenis apie Mėnulio paviršiaus mechanines ir fizines savybes bei kosminės spinduliuotės atspindėjimą.

Trijų ašių akselerometras išmatavo nusileidimo jėgos veiksmingumą 20–30 cm grunto gylyje smūgio metu. Penetrometras buvo skirtas apskaičiuoti kokio stiprumo jėgos prireiktų norint prasiskverbti pro Mėnulio regolitą. Densitometro paskirtis buvo nustatyti paviršinio regolito tankį. Keturi radiometrai matavo infraraudonąją spinduliuotę ir nustatė, jog Mėnulio temperatūra siekė 117 ±3 °C, tuo tarpu radiacijos detektorius nustatė, kad radiacijos lygis būtų mažiau nei pavojingas žmonėms.

## Nuorodos
* „Luna 13“ chronologija (anglų k.) (Internet Archive)
* Sovietų padarytos Mėnulio nuotraukos
Džouzdžano provincija

**Džouzdžano provincija** () – provincija Afganistano šiaurinėje dalyje, turi sieną su Turkmėnistanu. Tai 20-a pagal plotą ir 22-a pagal gyventojų skaičių šalies provincija. Administracinis centras – Šeberganas.

## Geografija

Beveik visa teritorija, išskyrus pačius pietus, yra Baktrijos lygumoje, šiaurės vakarinėje dalyje plyti dykumos (Karakumai). Šiauriniu pakraščiu teka Amudarja, per provinciją – Balcho upė.

Džouzdžane yra senovės Baktrijos miesto Tilja Tepės liekanos.

## Gyventojai
  
Dauguma gyventojų yra uzbekai, taip pat gyvena puštūnai, turkmėnai, tadžikai. Absoliuti dauguma tikinčiųjų yra musulmonai sunitai, yra šiek tiek šiitų.

## Administracinis suskirstymas

Provincija padalinta į 9 rajonus.

Svarbiausios gyvenvietės:

* Šerberganas
* Akča
* Darzanas
* Karkinas
* Faizabadas
* Chvadža du Kohas
* Mardianas

## Nuotraukos


File:MenWithDragons.jpg|Tilja Tepės radiniai
File:Farmer, field and village, Jawzjan, Afghanistan.jpg|Ūkininkė laukuose
Luna 20

**„Luna 20“** (Je-8-5 serija) buvo antra iš trijų sėkmingų TSRS bepiločių kosminių skrydžių programos „Luna“ misijų, kurios metu kosminis aparatas nusileido ant Mėnulio paviršiaus ir pargabeno Mėnulio uolienų mėginį. Aparato pargabentas mėginys svėrė 55 g.

2010 m. kovą NASA pranešė, kad „Lunar Reconnaissance Orbiter“ aptiko „Luna 20“.

## Misija
„Luna 20“ į Žemės orbitą iškeltas 1972 m. vasario 14 d., 03:27:59 UTC laiku. Į Mėnulio orbitą įskriejo vasario 18 d., o dar po trijų dienų sklandžiai nusileido ant Mėnulio paviršiaus kalnuotoje *Apollonius* aukštumų teritorijoje, netoli Derlingumo jūros (*Mare Fecunditatis*). Aparatas padarė keletą panoraminių nuotraukų. Mėnulio uolienų mėginiai buvo paimti jas išgręžus grąžtu. „Luna 20“ pakilimo pakopa nuo Mėnulio paviršiaus pakilo 1972 m. vasario 22 d. ir jau vasario 25 d., 19:19 UT laiku, nusileido Karkingiro upės saloje, 40 km į šiaurę nuo Žezkazgano, Kazachstane.

Pargabentas uolienų mėginys skyrėsi nuo to, kurį pargabeno „Luna 16“. Kitaip nei ankstesniajame mėginyje, kurį daugiausia sudarė bazalto uolienos (anortozito tebuvo apie 1–2 %), šio mėginio daugumą (50–60 %) sudarė labai senos Mėnulio aukštumų anortozito uolienų (daugiausia susidedančių iš lauko špato mineralų) dalelės. Amerikiečių „Apollo 16“ po dviejų mėnesių pargabeno panašios medžiagos mėginį. Kaip ir „Luna 16“ pargabentas gruntas, taip ir „Luna 20“ radinys buvo pasidalytas su amerikiečių ir prancūzų mokslininkais.

## Įranga
Aparatas svėrė 5727 kg. Jo įrangą sudarė stereo vaizdų fiksavimo sistema, nuotolinio valdymo išsitęsianti ranka, skirta mėginių paėmimui, ir radiacijos detektorius.

## Šaltiniai
Mundigakas

**Mundigakas** – archeologinė vietovė pietų Afganistane, Kandaharo provincijoje, 55 km į šiaurės vakarus nuo Kandaharo, prie Kuški Nachudo upės. Siejamas su Harapos civilizacija.

Miestas gyvavo 3–2 tūkstantmetyje pr. m. e. ir apėmė 21 ha plotą. Drauge su Šahri Sochtos vietove sudarė Helmando kultūrą. Rasta rūmų bei galimos šventyklos požymių. Sudaro keletas archeologinių sluoksnių, rodančių miesto plėtrą. Apatiniai sluoksniai rodo namus buvus nedidelius, sudarytus iš vienos patalpos, o vėlyviausiuose sluoksniuose statiniai statyti iš molio plytų, su krosnimis, vandens saugyklomis.

Mundigake rasta nemažai įvairios keramikos, jaučių, žmonių figūrėlių, kirvių, skaptukų. Ant keramikos rasta figmedį ir tigrą primenančių piešinių. Rasta akmeninių, varinių antspaudų, vėrinių, varinių smeigtukų.

## Literatūra
* Archaeological Gazetter of Afghanistan / Catalogue des Sites Archéologiques D’Afghanistan, Volume I, Warwick Ball, Editions Recherche sur les civilisations, Paris, 1982.
Kretingos (Bajorų) geležinkelio tiltas

**Kretingos (Bajorų) geležinkelio tiltas** – geležinkelio tiltas per Tenžės upę Klaipėdos–Bajorų geležinkelio ruože, į pietvakarius nuo Bajorų stoties, tarp Šlikių ir Kretingos, 0,37 km į šiaurės vakarus nuo kelio . Valstybės saugoma kultūros vertybė (, senasis registro kodas – S552). Tiltas tašytų akmenų mūro, trijų arkų, pastatytas ant dviejų atramų. Arkų apdaila raudonų plytų mūro. Tilto ilgis 39,2 m, ties viduriu tilto aukštis nuo vandens siekia 11,35 metro.

## Istorija

Plytų mūro tiltas per Tenžę pastatytas 1892 m. pagal Vokietijos inžinierių projektą tiesiant Klaipėdos–Bajorų geležinkelį. Skliautų plytos surištos kalkių skiediniu, ramtai užpilti žemėmis.

Tiltas remontuotas 1959, 1980, 1984, 1991 metais. 1984 m. traukinių greitis apribotas iki 60 km/h. 1999–2000 m. tiltas restauruotas, senojo tilto viduje įrengtas naujas gelžbetoninis tiltas.

1998 m. tiltas įrašytas į kultūros vertybių registro statinių sąrašą (S552; plotas 0,63 ha), 2005 m. pripažintas valstybės saugoma kultūros vertybe.


Bajorai gelezinkelio tiltas 2013.JPG | Tilto važiuojamoji dalis 2013 m.
Stamps of Lithuania, 2015-19.jpg | 2015 m. pašto ženklas


## Šaltiniai
Faizabadas (Afganistanas)

**Faizabadas** () – miestas šiaurės Afganistane, Badachšano provincijoje; administracinis centras ir didžiausias provincijos miestas. Tai svarbiausias verslo ir administracinis centras Pamyro regione.

## Istorija
Miestas vadintas **Jauz Gun** iki 1680 m. dėl riešutų („jauz“) apylinkėse. Vėliau pavadinimas pakeistas į Faizabadą, kuris reiškia „Dieviškos palaimos buveinė“, kai Mohamedo rūbas buvo atgabentas į miestą. Teigiama, kad jį atgabeno Muhammad Shaykh Ziya ir Shaykh Niyaz po to, kai Wais Quran jį atgabeno į Balchą.

Tuo metu Faizabadas tapo Badachšano sostine vietoj Mundžano.

## Gyventojai
2021 m. Faizabade gyveno 39 555 žmonės. Gyventojų daugumą sudaro etniniai tadžikai, taip pat gyvena ir etniniai puštūnai, pamyriečiai, uzbekai, hazarai ir turkmėnai.

## Išnašos
Can Bonomo

**Can Bonomo** (g. 1987 m. gegužės 16 d. Izmire) – žydų kilmės Turkijos džiazo dainininkas, Turkijos atstovas 2012 m. Eurovizijos dainų konkurse.

2012 m. sausio 9 dieną Turkijos televizija ir radijas (TRT) pasirinko Bonomo atstovauti savo šaliai 2012 m. Eurovizijos dainų konkurse Baku, Azerbaidžane, su daina „Love Me Back“. Eurovizijos finale jis užėmė 7 vietą.

## Diskografija

### Albumai
* 2011 – *Meczup*
* 2012 – *Aşktan Ve Gariplikten*

### Singlai
* 2011 – *Şaşkın*
* 2011 – *Bana Bir Saz Verin*
* 2011 – *Meczup*
* 2012 – *Love Me Back*
* 2012 – *Ali Baba*
* 2012 – *Başkan*

## Nuorodos

* Oficiali svetainė

|-
Friedrich Börschmann

**Fridrichas Bioršmanas** (1870 m. birželio 9 d. Priekulėje, Vokietijos imperija - 1941 m. Berlyne, Trečiasis Reichas) – Vokietijos medikas ir politikas. 

## Biografija

Gimė 1870 m. birželio 9 d. Priekulėje, jaunesnis brolis Ernst Boerschmann buvo architektas ir sinologas. F. Bioršmanas studijavo mediciną Tiubingeno ir Karaliaučiaus universitetuose. 1898-1900 m. dirbo gydytoju Manheime ir Geldapėje. 1900-1901 m. dirbo gydytoju jūriniuose laivuose. 1901-1907 m. dirbo Alėckoje. 1907-1908 m. dirbo Dancige. 1908-1910 m. dirbo Bartų Romuvoje. 1910 m. pradėjo dirbti Vokietijos raudonajame kryžiuje. I pasaulinio karo metu dirbo karo ligoninėse. Po karo įsitraukė į politiką ir priklausė Barštyno darbininkų ir karininkų politinei organizacijai. Vėliau įsitraukė į Vokietijos socialdemokratų partiją. 1919-1920 m. dalyvavo Veimaro nacionalinėje asamblėjoje ir trumpai dirbo Veimaro reichstage. 

## Nuorodos

* Geneologija (vok.);
* Straipsniai susiję su Friedrich Börschmann (vok.).
Tie Break

**Tie Break** – Austrijos vaikinų grupė, Austrijos atstovai 2004 m. Eurovizijoje. Grupę sudaro Tommy Pegram, Stefan di Bernardo ir Thomas Elzenbaumer.

2004 m. grupė atstovavo savo šaliai 2004 m. „Eurovizijos“ dainų konkurse su daina „Du bist“ ir užėmė 21 vietą.

## Diskografija

### Singlai
* 2004 – Du bist

## Nuorodos

* Daina „Du bist“

|-
Kretingos (Bajorų) geležinkelio viadukas

**Kretingos (Bajorų) geležinkelio viadukas** (valstybės saugoma kultūros vertybė: unikalus kodas – 24810, senasis registro kodas – S551) – geležinkelio Klaipėda–Kretinga viadukas Tenžės slėnyje pietvakariniame Kretingos rajono savivaldybės teritorijos pakraštyje, už 0,14 km į šiaurės vakarus nuo kelio , Kretingos miesto teritorijoje.

## Apibūdinimas
Viadukas tašytų akmenų mūro, pastatytas ant dviejų atramų, trijų arkų, iš kurių funkcionali tiktai centrinė. Arkų apdaila – raudonų plytų mūro. Įrengtas upės slėnyje.

Teritorijos dydis – 0,51 ha.

## Istorija
Pastatytas 1892 m. pagal tipinį Vokietijos inžinierių projektą, tiesiant geležinkelio Tilžė–Klaipėda atkarpą Klaipėda–Bajorai. 2000 m. restauruotas.

1998 m. įrašytas į kultūros vertybių registro statinių sąrašą (S551), 2005 m. pripažintas valstybės saugoma kultūros vertybe.
 
## Šaltiniai

## Nuorodos
* Kultūros vertybių registras
Kalomoira

**Kalomira Sarantis** (; g. 1985 m. sausio 31 d.) – graikų-amerikiečių dainininkė, kuri pasiekė pripažinimą Graikijoje ir Kipre po pergalės Graikijos talentų šou „Fame Story“. Ji išleido keturis studijinius albumus, 2008 metais atstovavo Graikijai Eurovizijoje ir užėmė trečią vietą.

## Diskografija

### Albumai
* 2004 – *Kalomira*
* 2005 – *Paizeis?*
* 2006 – *I Kalomira Paei Cinema*
* 2008 – *Secret Combination the Album*

## Nuorodos

* Oficiali svetainė

|-
Regolitas

**Regolitas** (nuo  'danga' +  'akmuo') – sluoksniuotas, purus, iš smulkių įvairių medžiagų nuotrupų susidedantis sluoksnis, kuris dengia kietas uolienas. Sluoksnio storis gali siekti iki kelių dešimčių metrų. Jį sudaro dulkės, dirvožemis, uolienų skaidulos, įvairūs mineralai, stiklas, meteoritų dalelės, brekčijos. Regolito yra Žemėje, Mėnulyje, Marse, kai kuriuose asteroiduose, kitose Žemės grupės planetose ir palydovuose.

## Mėnulis

Regolitas dengia beveik visą Mėnulio paviršių, pamatinės uolienos išsikiša tik labai stačiuose kraterių šlaituose ir atsitiktinėse lavos vagose. Šis regolitas susidarė per pastaruosius 4,6 mlrd. metų nuo susidūrimų su dideliais ir mažais meteoroidais, pastovių mikrometeoroidų smūgių ir nuo ultravioletinių Saulės spindulių bei kosminių spindulių, kurie smulkina paviršines uolienas.

Mikrometeoroidų, kartais skriejančių greičiau nei 96 000 km/val. greičiu, smūgiai sugeneruoja pakankamai karščio, kuris išlydo ar dalinai išgarina dulkių daleles. Toks lydymas ir atšaldymas sukibina daleles į stiklo pavidalo, dantytus gabalėlius, kurie primena Žemėje randamus tektitus.

Regolito sluoksnis jūrose paprastai siekia nuo 4 iki 5 m, o senesnių aukštumų regionuose – 10–15 m. Mėnulio regolito spalva varijuoja nuo tamsiai pilkos iki juodos, didesnės dalelės linkusios smarkiai blizgėti. Regolito dalelės pasižymi dideliu lipnumu dėl oksidų plėvelės stygiaus virš paviršiaus ir dėl aukšto elektringumo.

## Šaltiniai
Despina Olympiou

**Despina Olympiou** (; g. 1975 m. spalio 17 d., taip pat dar žinoma ir **Dena Olympiou** slapyvardžiu) – populiari Kipro dainininkė, garsi savo tėvynėje, taip pat ir Graikijoje. Ji atstovavo Kiprui 2013 m. Eurovizijoje Malmėje, Švedijoje.

## Diskografija

### Albumai
* *Ton Mation sou i Kalimera* (2000 m.)
* *Vale Mousiki* (2003 m.)
* *Exoume Logo* (2004 m.)
* *Auto ine Agapi* (2005 m.)
* *Mia stigmi* (2009 m.)

## Nuorodos

* Daina „An Me Thimasai“

|-